
К у л а

З А П И С Н И К

Са тринаесте седнице Изборне Kомисије општине Кула, која је одржана 21. октобра 2026. године са почетком у 16:00 часова, у малој сали СО-е Кула.

Седници Комисије присуствују: Невенка Рабреновић, председница, Никитовић Весна, Кастратовић Магдолна, Мишовић Босиљка и Нађ Игор, чланови Комисије у сталном саставу, Ачански Радмила, зам. председника, Капетан Анастазија, Павловић Зденка, Кастратовић Звездан, Лешчешен Вера и Вуловић Милић, зам. чланова у сталном саставу, Биљана Перовић, Бојан Ковач, Данка Пеквић, Јован Стојановић,  Љиљана Радовић, Бојана Радовић, Смиљана Вукелић и Петар Бодрожић, чланови у проширеном саставу, Драган Бублић, Маја Спасић, Богларка Бенедек,  Никола Рељић, Сузана Мусић, Ванеса Николић, Јелена Рац,  Весна Милошевић, Славица Младеновић и Божо Савић, заменици чланова у проширеном саставу.

Поред чланова Комисије седници присуствују: Вуксан Милорад, секретар и Папуга Јелена, зам. секретара  Изборне Комисије општине Кула. 

Одсутни су: Шљукић Марко и  Блажо Костић, чланови Комисије у сталном саставу, Гајић Сања,  зам. члана у сталном саставу, Едита Балинт Антолин, Данко Цаушевић, Милан Павков, Анђелија Булатовић, Сенад Куч, Иван Пајор и Данијела Алексин, чланови Комисије у проширеном саставу и Срђан Булатовић, Јован Булатовић, Весна Орос и Синиша Ханчар, зам. чланова Комисије у проширеном саставу.
Кворум чини двадесет чланова.

Председница Комисије је отворила седницу, пре усвајања дневног реда ставила на усвајање записник са дванаесте седнице Комисије одржане 17.10.2026. године. С обзиром да није било примедби на исти, председница Комисије је констатовала да је Комисија једногласно усвојила записник са дванаесте седнице.

Председница Комисије је ставила на усвајање предлог дневног реда и констатовала да је једногласно усвојен следећи

Д н е в н и   р е д

1. Обавештење о пријављивању за гласање ван бирачког места.

2. Информација о месту и времену обављања примопредаје изборног материјала  пре гласања на изборима за народне посланике Народне скупштине расписане за 25. октобар 2026. године.

3. Разно.

ТАЧКА 1. Обавештење о пријављивању за гласање ван бирачког места.
Председница Комисије је предложила да се пређе на рад по првој тачки дневног реда и упознала чланове Комисије да је у складу са Законом о избору народних посланика потребно донети Обавештење о одређивању лица за пријем обавештења бирача за гласање ван бирачког места, који ће примати позиве од сутра до недеље у 11 часова. Бирачи са територије општине Кула који нису у могућности да гласају на бирачком месту услед тешке болести, старости или инвалидитета могу се пријавити Изборној комисији општине Кула за гласање ван бирачког места најраније 72 часа пре дана гласања, дакле, 22., 23. и 24. октобра 2026. године, а на дан гласања 25. октобра 2026. године најкасније до 11 часова. Обавештавање изборне комисије врши се усмено у седишту Изборне комисије, позивањем наведених бројева телефона као и на мејл адресу Изборне комисије. На дан гласања, пријава се може извршити и бирачком одбору на бирачком месту до 11 часова. Приликом пријављивања потребно је навести личне податке: име и презиме, јмбг, адресу пребивалишта, контакт телефон и разлог немогућности гласања на бирачком месту. Обавештење ће бити објављено на веб презентацији РИК-а и општине Кула.

Петар Бодрожић, члан комисије се јавио за реч и предложио да се ограничи на једну пријаву са једне мејл адресе.
Игор Нађ, члан комисије се јавио за реч и изјавио да је пријављивање бирача за гласање ван бирачког места и до сада било проблематично.

Весна Никитовић, члан комисије се јавила за реч и предложила да се омогући приступ имејлу Изборне комисије свим члановима комисије да се могу испратити пријаве.

Весна Милошевић, члан комисије се јавила за реч и изјавила да подаци достављени имејлом могу бити непотпуни, те да је боље да се пријаве примају искључиво телефоном.

Биљана Перовић, члан комисије се јавила за реч и указала да је на претходним локалним изборима била злоупотреба пријављивања да једно лице пријави 100 лица.
Председница комисије је нагласила да се ни једном бирачу не сме ускратити бирачко право и које год лице неко пријави, мора му се омогућити да гласа.

Весна Никитовић, члан комисије се јавила за реч и изјавила да уђе у записник: „28. марта дежурали смо до 22 часа, затим је Вуксан отишао да прекуца спискове, ја сам чекала да прекуца. Нас дванаесторо је дежурало и укупно смо имали пријављено 137 лица. Вуксан је имао папирне табеле за 47 људи, што је укупно 184 записа руком, а нама је ту ноћ уручен списак од 1131 лица за гласање ван бирачког места“.
Вуксан Милорад, секретар комисије је одговорио да то није тачно сем укупног броја пријављених лица, те да су пријаве запримане током три дана.

Бојана Радовић, члан комисије се јавила за реч и изјавила да је глумио централу и поставила питање како је радио свој посао секретара скупштине.

Петар Бодрожић, члан комисије се јавио за реч и изјавио да је претходне локалне изборе био у бирачком одбору, да је имао задужење за кућне посете односно гласање ван бирачког места... од 47 посета које су имали да обиђу, 17 смо скинули због погрешних података, непоседовање личних карата... а од осталих 30 бар 15 су могли доћи на бирачко место.
Председница комисије је предложила да се опција пријављивања мејлом избрише из предлога обавештења.
Милорад Вуксан, секретар комисије је предложио да се стави на гласање Обавештење као у предложеном тексту.
Председница комисије је ставила на гласање предлог Обавештења и након гласања констатовала да са 2 гласа „за“ није прихваћен предлог обавештења који садржи имејл адресу као начин пријављивања бирача за гласање ван бирачког места.

Председница комисије је потом ставила на гласање предлог Обавештења који не садржи имејл адресу као начин пријављивања и након гласања констатовала да је са 16 гласова „за“ и 4 гласа „уздржана“ комисија усвојила текст Обавештења који ће бити објављен на веб презентацији Републичке изборне комисије и општине Кула.
Председница комисије је предложила да се чланови комисије изјасне око термина дежурстава, што су чланови и учинили. Договорени су термини дежурстава од 8-12 часова, 12-16 часова и од 16-20 часова 22., 23. и 24. октобра 2026. године (четвртак, петак и субота).
ТАЧКА 2. Информација о месту и времену обављања примопредаје изборног материјала  пре гласања на изборима за народне посланике Народне скупштине расписане за 25. октобар 2026. године.

Председница комисије је предложила да се пређе на рад по другој тачки дневног реда и упознала чланове комисије да је потребно усвојити Информацију о месту и времену обављања примопредаје изборног материјала  пре гласања на изборима за народне посланике Народне скупштине расписане за 25. октобар 2026. године. Примопредаја ће се вршити у петак 23. октобра 2026. године у згради општине Кула, Лењинова 11 почев од 10:00 до 24:00 часа, односно до последњег преузимања изборног материјала од стране председника или заменика председника бирачког одбора. Преузимању могу присуствовати чланови Изборне комисије општине Кула, представници проглашених изборних листа и представници посматрача. Задужује се члан Комисије Босиљка Мишовић да обавести телефоном све председнике и заменике председника бирачких места о месту и времену преимопредаје изборног материјала.

Није било дискусије.

Председница комисије је ставила на гласање предложени текст Информације о месту и времену обављања примопредаје изборног материјала пре гласања на изборима за народне посланике Народне скупштине расписане за 25. октобар 2026. године и након гласања констатовала да је Комисија једногласно усвојила Информацију као у предложеном тексту.

ТАЧКА 3. Разно.
Председница комисије је предложила да се пређе на рад по трећој тачки и предложила договор о начину рада за недељу 25.10.2026. године. Договор је да се у 06:00 часова Изборна комисија састане у седишту Комисије и по отварању  бирачких места обиђе сва бирачка места, а чланови Комисије који живе ван Куле да обиђу бирачка места у месту становања и након тога дођу у седиште Комисије. С обзиром да немамо члана Комисије из Липара, три члана Комисије из Куле ће обићи бирачко место бр 40 у Липару.

С обзиром да није било питања ни предлога, седница Комисије је завршила са радом у 17:10 часова. 

     СЕКРЕТАР                                                                                       

     ПРЕДСЕДНИК

Милорад Вуксан        








Невенка Рабреновић
